NEWS รายได้เพิ่ม-ค่าใช้จ่ายลดหนุนงบฯ Q2/61 ขาดทุนลดลงเหลือ 60 ลบ.
NEWS รายได้เพิ่ม-ค่าใช้จ่ายลดหนุนงบฯ Q2/61 ขาดทุนลดลงเหลือ 60 ลบ. จากปีก่อนขาดทุน 123 ลบ. ส่วนงวด 6 เดือนขาดทุน 173 ลบ. ลดลง 34% จากปีก่อนขาดทุน 264 ลบ. 
14 ส.ค. 2561

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS รายงานผลการดำเนินงานของบริษัทและบริษัทย่อยงวดไตรมาส 2/2561 สิ้นสุดวันที่ 30 มิถุนายน 2561 ดังนี้

โดยไตรมาสดังกล่าวบริษัทขาดทุนลดลง เนื่องจากมีรายได้รวมจำนวน 154.411 ล้านบาท เพิ่มขึ้นร้อยละ 67.35 จากช่วงเดียวกันของปีก่อน ขณะที่รายได้รวมของบริษัทฯสำหรับงวด 6 เดือนแรกของปี มีจำนวน 255.555 ล้านบาท เพิ่มขึ้น 56.8% จากช่วงเดียวกันของปีก่อน และมีผลขาดทุนจากการดำเนินงานลดลงเหลือ 176.921 ล้านบาท หรือลดลงร้อยละ 34 จากช่วงเดียวกันของปีก่อน
ด้าน นายอารักษ์ ราษฎร์บริหาร ประธานเจ้าหน้าที่บริหาร NEWS เผยว่าตั้งแต่เดือนมิถุนายน 2561 เป็นต้นมา บริษัทฯเริ่มมีกำไรจากการดำเนินงานก่อนดอกเบี้ย ภาษีและค่าเสื่อมราคา หรือ EBITDA แล้ว ซึ่งถือเป็นก้าวย่างที่สำคัญมาก ทั้งนี้ บริษัทฯมีแผนที่จะพลิกฟื้นธุรกิจในกลุ่มที่จะต้องดำเนินการอย่างต่อเนื่องและให้เห็นผลเป็นรูปธรรมที่ชัดเจนภายในปีนี้ แม้ว่าปัจจุบันธุรกิจสื่อจะอยู่ในช่วงยากลำบากก็ตาม โดยจะมีการจัด Public Presentation เพื่อให้นักลงทุนและผู้ถือหุ้นได้รับทราบที่มาของปัญหาและแนวทางในการแก้ไขปัญหาภายในเดือนสิงหาคมนี้
ทั้งนี้ กลุ่มบริษัทฯ ถือว่าประสบความสำเร็จอย่างยิ่งในการดำเนินการตามแผนปรับเพิ่มรายได้และลดค่าใช้จ่าย โดยรายได้ที่เพิ่มขึ้นนั้น มาจากการเพิ่มขึ้นของรายได้ในส่วนของธุรกิจคอมพิวเตอร์และชีวะอนามัยร้อยละ 35 ธุรกิจสื่อโทรทัศน์ร้อยละ 79 ธุรกิจสื่อสิ่งพิมพ์ร้อยละ 32 ในขณะที่รายได้จาก New Media ลดลงร้อยละ 13 ส่วนในการบริหารต้นทุนและค่าใช้จ่าย ได้มีการปรับลดค่าใช้จ่ายของธุรกิจวิทยุ และ Content ที่มีราคาแพง รวมทั้งการปรับลดบุคลากรเป็นจำนวนมาก ให้สอดคล้องกับการดำเนินธุรกิจที่เปลี่ยนแปลงไป